Μαυρόλογγος Σερρών

Ο Μαυρόλογγος, έως το 1927 γνωστός ως Καρά-Ορμάν, είναι πρώην οικισμός στον σημερινό Δήμο Βισαλτίας της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν στην ελώδη ζώνη της πρώην λίμνης Αχινού, περίπου 1,5 χλμ. βορειοανατολικά από το Φλάμπουρο Σερρών.

 Ιστορία 

 Οθωμανική περίοδος 
Οι πληροφορίες σχετικά με τον οικισμό είναι περιορισμένες. Αν και η ύπαρξή του τεκμηριώνεται σε ιστορικές πηγές από το 1913, προφανώς προϋπήρχε ήδη από την περίοδο της Οθωμανικής Αυτοκρατορίας. Η ονομασία Καρά-Ορμάν στην τουρκική γλώσσα σημαίνει Μαύρο Δάσος και αναφέρεται στην ύπαρξη ενός παραλίμνιου δάσους που κάλυπτε την περιοχή. Σε υπολογισμούς που εξέδωσε το 1919 η Επιτελική Υπηρεσία του Ελληνικού Στρατού, προ του 1912 αναφέρονται 20 Μωαμεθανοί.

Το Καρά-Ορμάν πιθανότατα υπήρξε ένας βραχύβιος συνοικισμός ψαράδων ή και αγροτών, οι οποίοι, σύμφωνα με την τοπική προφορική παράδοση, κατασκεύαζαν προσωρινές καλύβες στις νησίδες που σχημάτιζαν τα έλη της κάτω κοιλάδας του Στρυμόνα. Αυτά τα έλη δημιουργούνταν από την ακανόνιστη ροή του ποταμού και τις εποχικές διακυμάνσεις της στάθμης της λίμνης Αχινού, στοιχεία που επηρεάζονταν ιδιαίτερα κατά τις περιόδους πλημμυρών. Οι συνθήκες αυτές, ασφαλώς, δεν ευνοούσαν τη δημιουργία μόνιμων οικισμών, αλλά επέτρεπαν μόνο τη δημιουργία εφήμερων εγκαταστάσεων.

 Σύγχρονη ιστορία 
Μετά το τέλος των Βαλκανικών Πολέμων, ο οικισμός περιήλθε στην ελληνική επικράτεια και στην ελληνική απογραφή του 1913 καταγράφηκε με πληθυσμό 24 κατοίκων. Κάτοψη του οικισμού αποτυπώθηκε σε βρετανικό στρατιωτικό χάρτη κατά την περίοδο του Μακεδονικού Μετώπου του Α΄ Παγκοσμίου Πολέμου, σύμφωνα με τον οποίο το 1917 αποτελούνταν από 5 σπίτια.

Το 1920 προσαρτήθηκε στη νεοσύστατη κοινότητα Νιγρίτης, μαζί με τα χωριά Γεωργουλά, Λίτζα (Θερμά), Μπαϊρακτάρ (Φλάμπουρο) και Φυτόκι (Ανθή). Κατά την απογραφή του ίδιου έτους καταγράφηκαν 33 κάτοικοι. Το 1927, στο πλαίσιο του εξελληνισμού των γεωγραφικών ονομάτων, το Καρά-Ορμάν μετονομάστηκε σε Μαυρόλογγος, διατηρώντας την αναφορά στην πυκνή βλάστηση της περιοχής (βλ. λόγγος). Κατά την απογραφή του 1928, ο πληθυσμός είχε αυξηθεί σε 81 κατοίκους.

Στις αρχές της δεκαετίας του 1930, εκτελέστηκαν στην πεδιάδα των Σερρών μεγάλα αντιπλημμυρικά και εγγειοβελτιωτικά δημόσια έργα. Στην περιοχή του Μαυρόλογγου έγινε αποξήρανση της λίμνης Αχινού και ρύθμιση της κοίτης του Στρυμόνα. Ο ποταμός εγκιβωτίστηκε σε νέα τεχνητή κοίτη, βόρεια του οικισμού, ενώ η παλιά κοίτη, η οποία περνούσε νότια του οικισμού, καταργήθηκε. Το παραλίμνιο δάσος εκχερσώθηκε και εκριζώθηκε, αποδίδοντας προς καλλιέργεια 232 χιλιάδες στρέμματα.

Τα παραπάνω έργα μεταμόρφωσαν πλήρως την περιοχή, απαλλάσσοντάς την από τις ελώδεις εκτάσεις. Ωστόσο, ως αποτέλεσμα των αλλαγών, ο οικισμός εγκαταλείφθηκε και οι κάτοικοί του μετεγκαταστάθηκαν στο Φλάμπουρο και το Παραλίμνιο. Καταργήθηκε τυπικά το 1940, καθώς έπαψε να καταγράφεται στις ελληνικές απογραφές.
μικρογραφία|273x273εσ|Υδάτινη διάβαση του Στρυμόνα κοντά στον πρώην οικισμό Μαυρόλογγο.
Σήμερα, δεν σώζονται ερείπια ή ίχνη του πρώην οικισμού και στη θέση του υπάρχουν αγροκτήματα. Βορειοδυτικά της θέσης του πρώην οικισμού, συναντώνται μέσω ξεχωριστών τεχνητών τάφρων, η παλαιά κοίτη του Στρυμόνα και το ρέμα Μεγάλο, τα οποία μετά από ευθεία πορεία 2,5 χλμ. εκβάλουν στον ποταμό Στρυμόνα.

 Πληθυσμός 
ΑπογραφήΟνομασίαΚάτοικοιΆνδρεςΓυναίκεςΣύνολο1913Καρά Ορμάν1410241915Καρά-Ορμάν2519441920Καρά-Ορμάν1716331928Μαυρόλογγος (Καρά-Ορμάν)414081

 Σημειώσεις 

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Βισαλτίας